CELEX: 52019IP0241
Language: mt
Date: 2019-03-26 00:00:00
Title: Rakkomandazzjoni tal-Parlament Ewropew tas-26 ta’ Marzu 2019 lill-Kunsill, lill-Kummissjoni u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà dwar il-Ftehim Qafas Istituzzjonali bejn l-Unjoni Ewropea u l-Konfederazzjoni Żvizzera (2018/2262(INI))

26.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 108/133
            
         
      P8_TA(2019)0241
      Ftehim Qafas Istituzzjonali UE-Żvizzera
      Rakkomandazzjoni tal-Parlament Ewropew tas-26 ta’ Marzu 2019 lill-Kunsill, lill-Kummissjoni u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà dwar il-Ftehim Qafas Istituzzjonali bejn l-Unjoni Ewropea u l-Konfederazzjoni Żvizzera (2018/2262(INI))
      (2021/C 108/13)
      
         Il-Parlament Ewropew,
      
                  —
               
               
                  wara li kkunsidra l-Artikolu 218 tat-Trattat dwar il-Funzjonament tal-Unjoni Ewropea,
               
            
                  —
               
               
                  wara li kkunsidra d-deċiżjoni tal-Kunsill tas-6 ta' Mejju 2014 li tawtorizza n-negozjati dwar ftehim bejn l-UE u l-Iżvizzera dwar qafas istituzzjonali li jirregola r-relazzjonijiet bilaterali, u l-bidu tan-negozjati fit-22 ta' Mejju 2014,
               
            
                  —
               
               
                  wara li kkunsidra l-konklużjonijiet tal-Kunsill tat-28 ta' Frar 2017 dwar ir-relazzjonijiet tal-UE mal-Konfederazzjoni Żvizzera,
               
            
                  —
               
               
                  wara li kkunsidra l-konklużjonijiet tal-Kunsill tal-14 ta' Diċembru 2010 u tal-20 ta' Diċembru 2012 dwar ir-relazzjonijiet tal-UE mal-pajjiżi tal-EFTA,
               
            
                  —
               
               
                  wara li kkunsidra l-Ftehim dwar iż-Żona Ekonomika Ewropea (ŻEE) tal-1 ta' Jannar 1994 (1),
               
            
                  —
               
               
                  wara li kkunsidra r-rifjut tal-poplu Żvizzeru tal-vot popolari dwar il-parteċipazzjoni fiż-ŻEE b'50,3 % f'Diċembru 1992, l-inizjattiva “EU membership negotiations: let the people decide” (Negozjati dwar is-sħubija fl-UE: ħallu f'idejn il-poplu biex jiddeċiedi) b'74 % f'Ġunju 1997, u l-inizjattiva “Yes to Europe!” (Iva għall-Ewropa!) b'77 % f'Marzu 2001,
               
            
                  —
               
               
                  wara li kkunsidra l-Ftehim bejn l-UE u l-Konfederazzjoni Żvizzera dwar l-Iskambju ta' Kwoti tal-Emissjonijiet, li ġie ffirmat fit-23 ta' Novembru 2017 (2),
               
            
                  —
               
               
                  wara li kkunsidra l-Qafas ta' Kooperazzjoni bejn l-Aġenzija Ewropea għad-Difiża (EDA) u l-Iżvizzera, li ġie ffirmat fis-16 ta' Marzu 2012,
               
            
                  —
               
               
                  wara li kkunsidra l-ftehim bejn l-Iżvizzera u l-Eurojust dwar il-kooperazzjoni ġudizzjarja, li ġie ffirmat fis-27 ta' Novembru 2008 u daħal fis-seħħ fit-22 ta' Lulju 2011,
               
            
                  —
               
               
                  wara li kkunsidra l-ftehim bejn l-Iżvizzera u l-Europol dwar il-kooperazzjoni bejn l-awtoritajiet tal-pulizija fil-prevenzjoni u fil-ġlieda kontra l-kriminalità internazzjonali serja u organizzata u t-terroriżmu, li ġie ffirmat fl-24 ta' Settembru 2004 u li daħal fis-seħħ fl-1 ta' Marzu 2006, u t-tkabbir tal-qasam ta' applikazzjoni taħtu tal-1 ta' Jannar 2008,
               
            
                  —
               
               
                  wara li kkunsidra l-Ftehim tal-21 ta' Ġunju 1999 bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment liberu tal-persuni (3), u b'mod partikolari l-Anness I dwar il-moviment liberu tal-persuni u l-Anness III dwar ir-rikonoxximent reċiproku tal-kwalifiki professjonali,
               
            
                  —
               
               
                  wara li kkunsidra l-Protokoll tas-27 ta' Mejju 2008 mal-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment ħieles tal-persuni rigward il-parteċipazzjoni, bħala partijiet kontraenti, tar-Repubblika tal-Bulgarija u tar-Rumanija wara l-adeżjoni tagħhom mal-Unjoni Ewropea (4),
               
            
                  —
               
               
                  wara li kkunsidra l-Ftehim tal-25 ta' Ġunju 2009 bejn il-Komunità Ewropea u l-Konfederazzjoni Żvizzera dwar is-simplifikazzjoni tal-kontrolli u tal-formalitajiet fir-rigward tat-trasport ta' merkanzija u dwar miżuri doganali ta' sigurtà (5),
               
            
                  —
               
               
                  wara li kkunsidra l-inizjattiva popolari federali Żvizzera tad-9 ta' Frar 2014, li fiha 50,3 % tal-poplu Żvizzeru appoġġja proposti biex jerġgħu jiġu introdotti kwoti fuq l-immigrazzjoni mal-Unjoni Ewropea, biex tingħata preferenza nazzjonali meta jkunu qegħdin jimtlew postijiet tax-xogħol battala, u biex jiġu ristretti d-drittijiet tal-immigranti għall-benefiċċji soċjali,
               
            
                  —
               
               
                  wara li kkunsidra l-Ftehim bejn l-UE u l-Iżvizzera dwar il-Kummerċ Ħieles tal-1972 (6), li ġie adattat u żviluppat matul is-snin,
               
            
                  —
               
               
                  wara li kkunsidra l-Ftehim bejn il-Komunità Ewropea u l-Konfederazzjoni Żvizzera dwar it-Trasport bl-Ajru, li daħal fis-seħħ fl-1 ta' Ġunju 2002 (7),
               
            
                  —
               
               
                  wara li kkunsidra l-Ftehim bejn il-Komunità Ewropea u l-Konfederazzjoni Żvizzera dwar it-Trasport tal-Merkanzija u tal-Passiġġieri bil-Ferrovija u bit-Triq, li daħal fis-seħħ fl-1 ta' Ġunju 2002 (8),
               
            
                  —
               
               
                  wara li kkunsidra n-negozjati dwar il-ftehimiet bejn l-UE u l-Konfederazzjoni Żvizzera dwar l-elettriku, u dwar is-sikurezza tal-ikel, is-sikurezza tal-prodotti u s-saħħa pubblika,
               
            
                  —
               
               
                  wara li kkunsidra d-Deċiżjoni ta' Implimentazzjoni tal-Kummissjoni (UE) 2018/2047 tal-20 ta' Diċembru 2018 dwar l-ekwivalenza tal-qafas legali u superviżorju applikabbli għall-boroż fl-Iżvizzera f'konformità mad-Direttiva 2014/65/UE tal-Parlament Ewropew u tal-Kunsill (9),
               
            
                  —
               
               
                  wara li kkunsidra s-37 laqgħa interparlamentari bejn l-UE u l-Iżvizzera, li saret fi Brussell fl-4 u fil-5 ta' Lulju 2018,
               
            
                  —
               
               
                  wara li kkunsidra r-riżoluzzjonijiet tiegħu dwar l-Iżvizzera, b'mod partikolari tad-9 ta' Settembru 2015 dwar iż-ŻEE-Żvizzera: Ostakoli fir-rigward tal-implimentazzjoni sħiħa tas-suq intern (10), u l-abbozz ta' mozzjoni għal riżoluzzjoni tal-Kumitat tiegħu għas-Suq Intern u l-Ħarsien tal-Konsumatur dwar l-istess suġġett tal-24 ta' April 2018,
               
            
                  —
               
               
                  wara li kkunsidra r-riżoluzzjoni tiegħu tal-15 ta' Frar 2017 dwar ir-Rapport Annwali dwar il-Governanza tas-Suq Uniku fi ħdan is-Semestru Ewropew 2017 (11),
               
            
                  —
               
               
                  wara li kkunsidra l-Artikoli 108(4) u 52 tar-Regoli ta' Proċedura tiegħu,
               
            
                  —
               
               
                  wara li kkunsidra r-rapport tal-Kumitat għall-Affarijiet Barranin u l-opinjonijiet tal-Kumitat għall-Kummerċ Internazzjonali u tal-Kumitat għas-Suq Intern u l-Ħarsien tal-Konsumatur (A8-0147/2019),
               
            
                  A.
               
               
                  billi r-relazzjoni attwali tal-Iżvizzera mal-UE hija bbażata fuq sett kumpless ta' madwar 20 ftehim bilaterali settorjali prinċipali u madwar 100 ftehim ieħor; billi l-Iżvizzera tipparteċipa b'mod parzjali biss fl-erba' libertajiet ilkoll kemm huma; billi filwaqt li fil-passat dawn il-ftehimiet saħħew il-kooperazzjoni bejn l-UE u l-Iżvizzera fl-oqsma tas-suq intern, is-sigurtà interna u l-ażil, it-trasport u l-kwistjonijiet tat-taxxa, fil-futur dan is-sett kumpless ta' ftehimiet jista' ma jibqax jgħodd, filwaqt li jagħmel l-implimentazzjoni tagħhom inqas rilevanti, sakemm ma jiġix miftiehem qafas globali;
               
            
                  B.
               
               
                  billi skont id-data tal-Eurostat, fl-2017 l-Iżvizzera kienet it-tielet l-akbar sieħba tal-UE f'termini ta' esportazzjoni ta' merkanzija u r-raba' l-akbar sieħba tagħha f'termini ta' importazzjoni ta' merkanzija;
               
            
                  C.
               
               
                  billi l-Kunsill iddikjara li ftehim istituzzjonali globali mal-Iżvizzera għandu jfittex li jipproteġi l-omoġeneità tas-suq intern u jiżgura ċ-ċertezza tad-dritt għall-awtoritajiet, iċ-ċittadini u l-operaturi ekonomiċi;
               
            
                  D.
               
               
                  billi l-Kunsill Federali Żvizzeru jixtieq jikkonkludi qafas istituzzjonali mal-UE li jiżgura ċ-ċertezza tad-dritt fil-qasam tal-aċċess għas-suq u li jippreserva l-prosperità, l-indipendenza u l-ordinament ġuridiku tal-Iżvizzera (12); billi l-Kunsill Federali Żvizzeru ħabbar konsultazzjoni mal-partijiet ikkonċernati abbażi tat-test li ġie maqbul bejn in-negozjaturi fit-23 ta' Novembru 2018;
               
            
                  E.
               
               
                  billi huwa meħtieġ suq uniku li jiffunzjona tajjeb u effettiv, ibbażat fuq ekonomija soċjali tas-suq kompetittiva ħafna, sabiex tingħata spinta lit-tkabbir u lill-kompetittività u jinħolqu l-impjiegi bil-ħsieb li l-ekonomija tal-Ewropea terġa' tingħata l-ħajja; billi l-leġiżlazzjoni tas-suq uniku trid tiġi trasposta, implimentata u infurzata b'mod xieraq jekk l-Istati Membri u l-Iżvizzera jridu jgawdu l-benefiċċji kollha;
               
            
                  F.
               
               
                  billi l-Iżvizzera esprimiet ix-xewqa tagħha li titlaq mid-dispożizzjonijiet materjali vinkolanti dwar l-għajnuna mill-Istat għal ftehim futur dwar l-aċċess għas-suq u jkollha aċċess għas-suq uniku għall-elettriku;
               
            
                  G.
               
               
                  billi fit-28 ta' Settembru 2018 il-Kunsill Federali approva t-tieni kontribuzzjoni Żvizzera lil għadd ta' Stati Membri tal-UE ta' CHF 1,3 biljun matul għaxar snin u issa qiegħed jistenna deċiżjoni pożittiva mill-Assemblea Federali;
               
            
                  H.
               
               
                  billi l-Iżvizzera hija membru tal-Aġenzija Ewropea għall-Ambjent;
               
            
                  I.
               
               
                  billi l-Iżvizzera rratifikat il-parteċipazzjoni tagħha fil-programmi Ewropej ta' navigazzjoni satellitari Galileo u EGNOS;
               
            
                  J.
               
               
                  billi l-parteċipazzjoni tal-Iżvizzera fil-programm qafas għar-riċerka Orizzont 2020 tal-UE u l-Programm Qafas 7 predeċessur tiegħu (FP7) kienet siewja għall-partijiet kollha involuti minħabba l-kwalità għolja tal-proposti;
               
            
                  K.
               
               
                  billi fis-27 ta' Mejju 2015, l-Iżvizzera u l-UE ffirmaw protokoll addizzjonali għall-Ftehim dwar it-Taxxa u l-Introjtu mit-Tfaddil, li jirrikjedi li ż-żewġ partijiet iwettqu skambju awtomatiku ta' informazzjoni (AEI) dwar il-kontijiet finanzjarji tar-residenti ta' xulxin minn Settembru 2018; billi l-UE elenkat lill-Iżvizzera fl-Anness II għall-konklużjonijiet tal-Kunsill tal-5 ta' Diċembru 2017 li jikkonċerna pajjiżi li ħadu l-impenn li jimplimentaw prinċipji ta' governanza tajba tat-taxxa biex jindirizzaw kwistjonijiet relatati mat-trasparenza, it-tassazzjoni ġusta u miżuri kontra l-BEPS (erożjoni tal-bażi u trasferiment tal-profitt);
               
            
                  L.
               
               
                  billi l-Iżvizzera tikkoopera f'ċerti partijiet tal-Politika Estera u ta' Sigurtà Komuni (PESK) u ħadet sehem fil-missjonijiet ta' paċi ċivili u militari tal-Politika ta' Sigurtà u ta' Difiża Komuni (PSDK), b'mod partikolari fl-Ukrajna u fil-Mali; billi l-Qafas ta' Kooperazzjoni bejn l-EDA u l-Iżvizzera, li ġie ffirmat fis-16 ta' Marzu 2012, jippermetti li jsir skambju tal-informazzjoni u jipprevedi attivitajiet konġunti fir-riċerka u fit-teknoloġija u fil-proġetti u fil-programmi dwar l-armamenti;
               
            
                  M.
               
               
                  billi l-Iżvizzera ilha tagħmel parti miż-żona Schengen mill-bidu tal-implimentazzjoni Żvizzera tagħha f'Diċembru 2008;
               
            
                  N.
               
               
                  billi l-Iżvizzera tieħu sehem fis-Sistema ta' Informazzjoni ta' Schengen (SIS), fis-Sistema ta' Informazzjoni dwar il-Viża (VIS) u fil-Eurodac, il-bażi tad-data tal-EU dwar il-marki tas-swaba' tal-persuni li jfittxu l-ażil u se tieħu sehem fis-Sistema ta' Dħul/Ħruġ (EES) futura, li se tirreġistra l-qsim tal-fruntieri esterni tal-UE, u fis-Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS), li tipprovdi sigurtà qabel l-ivvjaġġar u skrinjar tal-migrazzjoni irregolari ta' ċittadini mhux tal-UE li jkunu eżentati mill-obbligu tal-viża;
               
            
                  O.
               
               
                  billi abbażi tal-ftehim ta' assoċjazzjoni ta' Dublin, l-Iżvizzera hija assoċjata ma' partijiet tal-acquis tal-UE dwar l-ażil; billi l-Iżvizzera ilha mill-2010 tagħti kontribut finanzjarju u operazzjonali lill-Frontex;
               
            
                  P.
               
               
                  billi fl-2017, il-popolazzjoni Żvizzera ta' 8,48 miljun inkludiet 2,13 miljun ċittadin barrani, li 1,4 miljun minnhom ġew minn Stati Membri tal-UE u tal-Assoċjazzjoni Ewropea tal-Kummerċ Ħieles (EFTA); billi 320 000 ċittadin tal-UE jivvjaġġaw lejn l-Iżvizzera kuljum; billi 750 000 ċittadin Żvizzeru jgħixu barra mill-pajjiż, filwaqt li 450 000 ċittadin Żvizzeru jgħixu fl-UE;
               
            
                  Q.
               
               
                  billi fl-2009, l-Iżvizzera qablet li tkompli l-Ftehim bilaterali tal-1999 bejn l-UE u l-Iżvizzera dwar il-Moviment Liberu tal-Persuni (FMPA), li jagħti liċ-ċittadini Żvizzeri u tal-UE bl-istess mod id-dritt li jagħżlu liberament il-post ta' impjieg u ta' residenza tagħhom fi ħdan it-territorji nazzjonali tal-partijiet kontraenti;
               
            
                  R.
               
               
                  billi l-kumpaniji barranin huma obbligati li jirrispettaw il-kundizzjonijiet minimi tax-xogħol Żvizzeri meta jistazzjonaw ħaddiema barranin fl-Iżvizzera; billi l-kuntrattur ewlieni għandu r-responsabbiltà legali li jiżgura li s-sottokuntratturi josservaw ir-regolamenti Żviżżeri tas-suq tax-xogħol;
               
            
                  S.
               
               
                  billi fl-2002 l-Iżvizzera introduċiet “miżuri ta' akkumpanjament” bl-għan iddikjarat li tipproteġi l-pagi, il-kundizzjonijiet tax-xogħol u l-istandards soċjali Żvizzeri, li l-UE tqis bħala mhux konformi mal-FMPA;
               
            
                  T.
               
               
                  billi l-implimentazzjoni tad-Direttiva dwar id-Drittijiet taċ-Ċittadini (2004/38/KE) u d-drittijiet taċ-ċittadini tal-UE għall-benefiċċji tal-protezzjoni soċjali u d-drittijiet ta' stabbiliment ikkawżaw tħassib fl-Iżvizzera;
               
            
                  U.
               
               
                  billi l-Iżvizzera ilha mill-1960 membru tal-EFTA u ilha mill-2002 membru tan-Nazzjonijiet Uniti;
               
            
                  V.
               
               
                  billi fil-25 ta' Novembru 2018 il-votazzjoni “Swiss law, not foreign judges” (Liġi Żvizzera, mhux imħallfin barranin) (magħrufa bħala “Self-Determination Initiative” (l-Inizjattiva tal-Awtodeterminazzjoni)) ġiet irrifjutata permezz ta' vot popolari ta' 66 % u mill-cantons kollha;
               
            
                  W.
               
               
                  billi l-Iżvizzera hija impenjata għan-newtralità politika u bħala tali ospitat għadd ta' negozjati internazzjonali bil-għan li jinstabu soluzzjonijiet paċifiċi fir-rigward tal-kunflitti armati madwar id-dinja;
               
            
                  X.
               
               
                  billi fl-aħħar tal-2018, il-Kummissjoni estendiet għal sitt xhur id-deċiżjoni tagħha li tirrikonoxxi ċ-ċentri tan-negozjar fl-Iżvizzera bħala eliġibbli għall-konformità mal-obbligu tan-negozjar għall-ishma stabbilit fid-Direttiva dwar is-Swieq fl-Istrumenti Finanzjarji (2004/39/KE) u r-Regolament ((UE) Nru 600/2014);
               
            
                  Y.
               
               
                  billi l-Unjoni Interparlamentari (IPU) hija bbażata f'Ġinevra;
               
            
                  Z.
               
               
                  billi l-Iżvizzera tospita l-kwartieri ġenerali globali ta' 25 organizzazzjoni u konferenza internazzjonali ewlenija, li l-parti l-kbira tagħhom huma bbażati f'Ġinevra;
               
            
                  AA.
               
               
                  billi mijiet ta' organizzazzjonijiet internazzjonali mhux governattivi huma bbażati fl-Iżvizzera, filwaqt li jipprovdu pariri lin-NU u lil organizzazzjonijiet oħra mhux governattivi;
               
            
                  AB.
               
               
                  billi l-Iżvizzera biħsiebha torganizza elezzjonijiet federali fl-20 ta' Ottubru 2019;
               
            
               
                  1.
               
               
                  Jirrakkomanda dan li ġej lill-Kunsill, lill-Kummissjoni u lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà:
                  
                              (a)
                           
                           
                              jenfasizza li l-Iżvizzera u l-UE jgawdu sħubija mill-qrib, wiesgħa u komprensiva, li hija ta' benefiċċju reċiproku u bbażata fuq storja kulturali konġunta u valuri komuni, u li r-rabtiet u l-konnessjonijiet ekonomiċi, politiċi, soċjali, ambjentali, xjentifiċi u bejn il-persuni huma eżemplari, filwaqt li jfakkar fil-prossimità kulturali u ġeografika unika bejn dawn it-tnejn;
                           
                        
                              (b)
                           
                           
                              jenfasizza li l-Iżvizzera hija integrata ħafna mal-UE, hija sieħba li taħsibha l-istess u tikkondividi sfidi reġjonali u globali Ewropej mal-UE; jilqa' d-dikjarazzjoni Żvizzera li huwa fl-interess tagħhom li jġeddu u jikkonsolidaw l-approċċ bilaterali u jibnu relazzjoni dejjem aktar mill-qrib;
                           
                        
                              (c)
                           
                           
                              jinnota li l-UE hija s-sieħba kummerċjali ewlenija tal-Iżvizzera, li tammonta għal 52 % tal-esportazzjonijiet tagħha u għal aktar minn 71 % tal-importazzjonijiet tagħha, u li l-kummerċ fil-merkanzija skont il-ftehimiet kummerċjali bilaterali attwali jammonta għal mhux inqas minn CHF 1 biljun kuljum (13); billi l-Iżvizzera hija t-tielet l-akbar sieħba kummerċjali tal-UE, li tammonta għal 7 % tal-kummerċ tagħha; iqis li l-grad sinifikanti ta' integrazzjoni tal-Iżvizzera mas-suq intern tal-UE huwa fattur essenzjali għat-tkabbir ekonomiku, li jagħmel lill-UE l-aktar sieħba kummerċjali u ekonomika importanti tal-Iżvizzera;
                           
                        
                              (d)
                           
                           
                              jenfasizza li l-UE wriet flessibbiltà kbira fin-negozjati għall-Ftehim Qafas Istituzzjonali (IFA) u li dan irid jiġi rikonoxxut mill-partijiet kollha kkonċernati;
                           
                        
                              (e)
                           
                           
                              iħeġġeġ li l-IFA bilaterali jiġi konkluż malajr kemm jista' jkun bl-għan li tiġi stabbilita l-koerenza fis-sett kumpless eżistenti ta' ftehimiet bilaterali inkluż l-istabbiliment ta' mekkaniżmu għas-soluzzjoni tat-tilwim; jilqa' l-qbil li sar min-negozjaturi dwar it-test finali tal-ftehim; jistieden lill-Kunsill Federali Żvizzeru jieħu deċiżjoni biex jikkonkludi l-ftehim ladarba l-konsultazzjoni mal-partijiet ikkonċernati tkun ġiet konkluża b'mod pożittiv f'dan ir-rigward;
                           
                        
                              (f)
                           
                           
                              ifakkar li l-istabbiliment ta' qafas istituzzjonali komuni għal ftehimiet eżistenti u futuri li jippermettu l-parteċipazzjoni tal-Iżvizzera fis-suq uniku tal-UE, sabiex jiġu żgurati l-omoġeneità u ċ-ċertezza legali għaċ-ċittadini u għan-negozji, jibqa' prekundizzjoni għall-iżvilupp ulterjuri ta' approċċ settorjali; jenfasizza li wara erba' snin ta' negozjati, wasal iż-żmien biex jiġi konkluż l-IFA; iqis li l-konklużjoni tal-ftehim se tippermetti li s-sħubija komprensiva bejn l-UE u l-Iżvizzera tiżviluppa l-potenzjal sħiħ tagħha;
                           
                        
                              (g)
                           
                           
                              jirrikonoxxi l-ħtieġa ta' IFA, peress li r-relazzjoni bejn l-UE u l-Iżvizzera hija bbażata fuq sistema kumplessa ta' 120 ftehim speċifiku għas-settur, u koerenza u ċertezza tad-dritt addizzjonali jkunu ta' benefiċċju għall-partijiet kollha;
                           
                        
                              (h)
                           
                           
                              jistieden lill-partijiet jorganizzaw malajr kemm jista' jkun laqgħa interparlamentari tal-leġiżlaturi kemm mill-UE kif ukoll mill-Iżvizzera sabiex jiġu diskussi l-kwistjonijiet kollha relatati ma' dan il-ftehim;
                           
                        
                              (i)
                           
                           
                              jesprimi d-dispjaċir tiegħu għall-fatt li l-Kummissjoni ppreżentat biss it-test negozjat tal-IFA bejn l-UE u l-Iżvizzera lill-Kumitat għall-Affarijiet Barranin u lill-Kumitat għall-Kummerċ Internazzjonali fis-6 ta' Frar 2019, minkejja l-fatt li ġie ffinalizzat f'Novembru 2018;
                           
                        
                              (j)
                           
                           
                              jirrikonoxxi l-fatt li r-relazzjonijiet b'saħħithom bejn l-UE u l-Iżvizzera jmorru lil hinn mill-integrazzjoni ekonomika u l-estensjoni tas-suq uniku, filwaqt li jikkontribwixxu għall-istabbiltà u l-prosperità għall-benefiċċju taċ-ċittadini u tan-negozji kollha, inklużi l-intrapriżi żgħar u ta' daqs medju (SMEs); jissottolinja l-importanza li jiġi żgurat il-funzjonament xieraq tas-suq uniku sabiex jinħolqu kundizzjonijiet ekwi u jiġu ġġenerati l-impjiegi;
                           
                        
                              (k)
                           
                           
                              iqis li l-iżgurar ta' IFA mal-Iżvizzera huwa ta' importanza kbira, peress li jiggarantixxi ċertezza tad-dritt kemm għall-Iżvizzera kif ukoll għall-UE, l-inkorporazzjoni dinamika tal-acquis tal-UE, l-aċċess imtejjeb għas-suq intern għall-Iżvizzera għall-benefiċċju taż-żewġ naħat, u l-ġurisdizzjoni tal-Qorti tal-Ġustizzja tal-Unjoni Ewropea fil-każ ta' tilwim mhux solvut dwar l-applikazzjoni jew l-interpretazzjoni tal-IFA;
                           
                        
                              (l)
                           
                           
                              jilqa' d-deċiżjoni tal-Kummissjoni tal-20 ta' Diċembru 2018 li tirrikonoxxi ċ-ċentri tan-negozjar fl-Iżvizzera bħala eliġibbli għall-konformità mal-obbligu tan-negozjar għall-ishma stabbilit fid-Direttiva dwar is-Swieq fl-Istrumenti Finanzjarji (14) u r-Regolament (15) (MiFID II/MiFIR); jenfasizza li din l-ekwivalenza hija limitata sat-30 ta' Ġunju 2019, iżda tista' tiġi estiża dment li jkun sar progress lejn l-iffirmar ta' ftehim li jistabbilixxi dak il-qafas istituzzjonali komuni;
                              
                           
                        
                              (m)
                           
                           
                              jenfasizza, flimkien mal-Kunsill, li l-moviment liberu tal-persuni huwa pilastru fundamentali u mhux negozjabbli tal-politika tal-UE u tas-suq intern, u li l-erba' libertajiet fundamentali tas-suq intern huma indiviżibbli; jesprimi dispjaċir għall-“miżuri ta' akkumpanjament” sproporzjonati unilaterali tal-Iżvizzera, li ilhom fis-seħħ mill-2004; jistieden lill-Iżvizzera, li tqis li l-miżuri ta' akkumpanjament huma importanti, biex issib soluzzjoni li tkun kompatibbli bis-sħiħ mal-istrumenti rilevanti tal-UE; jistieden lill-Iżvizzera tqis ukoll li tqassar il-perjodu ta' applikazzjoni tal-miżuri tranżitorji li jikkonċernaw lill-ħaddiema mill-Kroazja, billi tqis il-benefiċċji tal-moviment liberu tal-persuni bejn l-UE u l-Iżvizzera;
                           
                        
                              (n)
                           
                           
                              jinnota l-implimentazzjoni tal-inizjattiva “preferenza domestika light”, u li l-Kunsill iqis li t-test li rriżulta, adottat fis-16 ta' Diċembru 2016 mill-Assemblea Federali Żvizzera, jista' jiġi implimentat b'mod kompatibbli mad-drittijiet taċ-ċittadini tal-UE skont l-FMPA jekk fl-ordinanzi ta' implimentazzjoni meħtieġa jiġu ċċarati l-kwistjonijiet miftuħa pendenti, bħad-dritt għal informazzjoni fir-rigward ta' postijiet vakanti u r-rispett għad-drittijiet tal-ħaddiema tal-fruntieri; ifakkar, madankollu, li l-kwistjoni tal-migrazzjoni taċ-ċittadini minn pajjiżi terzi m'għandhiex tiġi konfuża mal-moviment liberu tal-persuni kif stabbilit fit-Trattati; jissottolinja l-ħtieġa li tiġi ssorveljata mill-qrib l-implimentazzjoni tal-ordinanza bil-ħsieb li tiġi vvalutata l-konformità tagħha mal-FMPA;
                           
                        
                              (o)
                           
                           
                              jissottolinja l-fatt li l-Iżvizzera tibbenefika bil-bosta mill-iżvilupp demokratiku u kompetittiv tal-ġirien Ewropej kollha tagħha u li l-kontribuzzjonijiet finanzjarji tagħha għall-programmi bħall-Fond ta' Koeżjoni huma għalhekk fl-interess tagħha stess u għandhom jitkomplew, u jilqa' r-riżultati pożittivi tal-kontribut fl-Istati Membri riċeventi; ifakkar li l-Iżvizzera tikseb benefiċċji sinifikanti mill-parteċipazzjoni fis-suq uniku; jenfasizza li l-kontribut futur Żvizzeru fir-rigward tal-koeżjoni tal-UE huwa essenzjali u għandu jiġi intensifikat b'mod konsiderevoli, f'konformità mal-eżempju mogħti miż-ŻEE/min-Norveġja;
                           
                        
                              (p)
                           
                           
                              jilqa' d-dibattitu intern intensiv dwar il-kooperazzjoni mal-UE li qiegħed isir fl-Iżvizzera; jissuġġerixxi, madankollu, li l-Iżvizzera tipprova tikkomunika aħjar liċ-ċittadini tagħha d-diversi benefiċċji tanġibbli li jiksbu jekk ikollhom aċċess għas-suq intern u l-ħtieġa ta' kooperazzjoni aktar mill-qrib mal-UE;
                           
                        
                              (q)
                           
                           
                              iħeġġeġ biex ladarba l-IFA jiġi konkluż, dan jiġi sottomess mingħajr dewmien lill-Parlament Ewropew, lill-Istati Membri, u lill-Parlament Żvizzeru għal approvazzjoni, u lill-elettorat Żvizzeru f'referendum, f'konformità mal-kostituzzjoni Żvizzera;
                           
                        
                              (r)
                           
                           
                              jinnota li 1,4 miljun ċittadin tal-UE jgħixu fl-Iżvizzera, filwaqt li aktar minn 450 000 ċittadin Żvizzeru jgħixu fl-UE;
                           
                        
                              (s)
                           
                           
                              ifakkar li wara r-referendum tad-9 ta' Frar 2014, fl-2016 il-Parlament Żvizzeru għadda emenda għall-Att dwar iċ-Ċittadini Barranin għall-implimentazzjoni tal-Artikolu 121a tal-Kostituzzjoni Federali, li daħlet fis-seħħ fl-1 ta' Lulju 2018; jenfasizza li huwa essenzjali li l-Kunsill Federali jagħti attenzjoni partikolari biex jimplimenta l-Artikolu 121a sabiex ma jxekkilx id-dritt taċ-ċittadini tal-UE għall-moviment liberu;
                           
                        
                              (t)
                           
                           
                              jiddispjaċih għal kwalunkwe inizjattiva kantonali jew nazzjonali li jista' jkollha l-effett li tillimita l-aċċess għas-suq tax-xogħol Żvizzeru għall-ħaddiema tal-UE, b'mod partikolari l-ħaddiema transfruntiera, u b'hekk jiddgħajfu d-drittijiet taċ-ċittadini tal-UE fl-FMPA u l-kooperazzjoni bejn l-UE u l-Iżvizzera;
                           
                        
                              (u)
                           
                           
                              jilqa' bis-sħiħ id-dikjarazzjoni politika ta' intenzjoni biex jiġi modernizzat il-Ftehim dwar l-Akkwisti Pubbliċi u l-Ftehim ta' Kummerċ Ħieles bejn l-UE u l-Iżvizzera tal-1972, u jappoġġja l-ambizzjoni li tinkiseb sħubija kummerċjali riveduta li tkun tinkludi oqsma bħas-servizzi li jmorru lil hinn mill-kamp ta' applikazzjoni tal-IFA u li huma koperti parzjalment biss mill-Ftehim dwar il-Moviment Liberu tal-Persuni (FMPA), fosthom l-aspetti diġitali, id-drittijiet tal-proprjetà intellettwali, il-faċilitazzjoni tal-kummerċ, ir-rikonoxximent reċiproku tal-valutazzjonijiet ta' konformità u l-akkwist pubbliku, flimkien ma' kapitolu dwar il-kummerċ u l-iżvilupp sostenibbli; jitlob kooperazzjoni ulterjuri sabiex jiġu protetti aħjar l-indikazzjonijiet ġeografiċi u jiġi estiż il-mekkaniżmu modern u affidabbli ta' soluzzjoni tat-tilwim bejn Stat u ieħor inkluż fl-abbozz tal-IFA biex ikopri r-relazzjoni kummerċjali bilaterali futura u jsolvi b'mod effiċjenti l-ostakoli kummerċjali bejn il-partijiet;
                           
                        
                              (v)
                           
                           
                              huwa konxju tal-fatt li ma hemm l-ebda ftehim komprensiv dwar is-servizzi fis-seħħ bejn l-UE u l-Iżvizzera u li s-servizzi huma koperti parzjalment biss permezz tal-FMPA, li juri li hemm potenzjal għal aktar żvilupp;
                           
                        
                              (w)
                           
                           
                              jieħu nota tal-liġi riveduta dwar l-akkwist pubbliku adottata fl-2017 fil-kanton ta' Ticino, li għandha tkun konformi mal-Ftehim tal-Organizzazzjoni Dinjija tal-Kummerċ dwar l-Akkwisti Pubbliċi u l-ftehim settorjali bejn l-UE u l-Iżvizzera rilevanti, li daħal fis-seħħ fl-2002; iħeġġeġ bil-qawwa lill-awtoritajiet kontraenti jittrattaw lill-fornituri u lill-fornituri tas-servizzi tal-UE b'mod mhux diskriminatorju, anke f'każijiet ta' kuntratti ta' akkwist taħt il-livell limitu;
                           
                        
                              (x)
                           
                           
                              iħeġġeġ li tkun tista' titkompla l-prattika attwali fejn impriżi tat-taksis mill-Istati Membri tal-UE jistgħu jipprovdu servizzi fl-Iżvizzera mingħajr restrizzjoni, peress li ilha żmien twil tikkontribwixxi għall-iżvilupp ekonomiku fir-reġjuni Żvizzeri tal-fruntiera u hija ta' benefiċċju reċiproku;
                           
                        
                              (y)
                           
                           
                              huwa tal-fehma li r-reċiproċità u l-ekwità bejn iż-ŻEE u l-Iżvizzera huma meħtieġa sabiex iż-żewġ naħat ikunu jistgħu jibbenefikaw mill-parteċipazzjoni tagħhom fis-suq uniku;
                           
                        
                              (z)
                           
                           
                              jinnota li f'termini ġenerali, il-kooperazzjoni skont il-ftehim UE-Żvizzera dwar ir-rikonoxximent reċiproku fir-rigward tal-valutazzjoni tal-konformità (MRA) hija sodisfaċenti; jilqa' l-aktar aġġornament reċenti tal-MRA li sar fl-2017 u jittama li l-aġġornamenti li jmiss ikunu jistgħu jitwettqu malajr meta jiġi żviluppat il-potenzjal sħiħ tal-ftehim qafas istituzzjonali futur;
                           
                        
                              (aa)
                           
                           
                              jilqa' l-leġiżlazzjoni l-ġdida dwar it-taxxa li se tirrestrinġi reġimi tat-taxxa preferenzjali u se tqarreb il-prattiki lejn l-istandards internazzjonali, u jittama li jinkiseb riżultat pożittiv mill-votazzjoni popolari li jmiss fl-Iżvizzera; jissottolinja l-ħtieġa li tkompli tittejjeb il-kooperazzjoni sabiex jiġi miġġieled l-evitar tat-taxxa u tissaħħaħ il-ġustizzja tat-taxxa;
                           
                        
                              (ab)
                           
                           
                              jistieden lill-Iżvizzera tkompli l-ħidma tagħha fuq l-Istrateġija Żvizzera Diġitali, bil-għan li tkun allinjata mas-suq uniku diġitali tal-UE;
                           
                        
                              (ac)
                           
                           
                              jirrikonoxxi l-kontribut għas-sħubija mill-qrib bejn l-UE u l-Iżvizzera li jirriżulta mill-ftehimiet settorjali bilaterali fir-rigward tal-moviment liberu tal-persuni, il-pensjonijiet, l-ambjent, l-istatistika, il-kooperazzjoni ġudizzjarja u mal-pulizija, iż-żona Schengen, l-ażil (Dublin), il-PESK/il-PSDK, in-navigazzjoni satellitari, ir-riċerka, l-avjazzjoni ċivili, it-trasport terrestri, l-aċċess reċiproku għas-suq ta' prodotti u servizzi miftiehma, il-prodotti agrikoli pproċessati, l-armonizzazzjoni legali, ir-rikonoxximent reċiproku, il-ġlieda kontra l-frodi, u t-tassazzjoni u l-iffrankar; iħeġġeġ, madankollu, li wasal iż-żmien biex tissaħħaħ is-sħubija, u jittieħed pass ferm aktar komprensiv u sostanzjali fir-relazzjonijiet bilaterali billi jiġi konkluż ftehim qafas malajr kemm jista' jkun;
                           
                        
                              (ad)
                           
                           
                              jilqa' l-fatt li, għal żmien twil ħafna, il-promozzjoni tal-paċi, tal-medjazzjoni u tar-riżoluzzjoni paċifika tal-kunflitti kienet parti importanti mill-politika barranija Żvizzera; jilqa' r-rwol b'saħħtu tal-Iżvizzera fil-bini tal-paċi u l-involviment tagħha biex tgħin jinstabu soluzzjonijiet għall-kriżijiet, il-faċilitazzjoni ta' djalogu, u l-iżvilupp ta' miżuri relatati mal-bini tal-fiduċja u r-rikonċiljazzjoni; jilqa' r-rwol Żvizzeru bħala faċilitatur fl-implimentazzjoni ta' strutturi federali kumplessi u arranġamenti għall-paċi u kostituzzjonali, sabiex tiġi ffaċilitata l-koeżistenza ta' sfondi etniċi differenti;
                           
                        
                              (ae)
                           
                           
                              jilqa' l-parteċipazzjoni tal-Iżvizzera fil-missjonijiet ta' sigurtà u ta' difiża tal-UE, bħal fil-EUFOR, l-ALTHEA, il-EULEX Kosovo, il-EUTM Mali u l-EUBAM Libya u l-appoġġ tagħha għalihom, u fil-ħidma tal-Aġenzija Ewropea għad-Difiża; jilqa' l-kooperazzjoni mill-qrib mal-Iżvizzera dwar l-għajnuna umanitarja, il-protezzjoni ċivili, il-ġlieda kontra t-terroriżmu u t-tibdil fil-klima;
                           
                        
                              (af)
                           
                           
                              jirrikonoxxi l-kontribut u l-kooperazzjoni Żvizzeri fil-kuntest tal-migrazzjoni tal-massa lejn iż-żona Schengen u fl-implimentazzjoni tal-Aġenda Ewropea dwar il-Migrazzjoni; iħeġġeġ lill-Iżvizzera ssir parti mill-Patt Globali għall-Migrazzjoni u jistenna li dan għandu jseħħ wara d-dibattitu fil-Parlament Żvizzeru;
                           
                        
                              (ag)
                           
                           
                              jistieden lill-Iżvizzera tapplika d-direttivi rilevanti tal-UE sabiex iżżomm il-livell ta' protezzjoni soċjali u l-livell tal-pagi attwali tagħha, fir-rigward tal-għoti ta' servizzi transfruntiera;
                           
                        
                              (ah)
                           
                           
                              jenfasizza l-importanza li jiġi żgurat li l-IFA bejn l-UE u l-Iżvizzera jkun jinkludi klawżola ta' governanza tajba fil-qasam tat-taxxa li tinkludi regoli speċifiċi dwar l-għajnuna mill-Istat fil-forma ta' benefiċċju fuq it-taxxa, rekwiżiti ta' trasparenza rigward l-iskambju awtomatiku ta' informazzjoni dwar it-tassazzjoni u s-sjieda benefiċjarja, u dispożizzjonijiet kontra l-ħasil tal-flus;
                           
                        
                              (ai)
                           
                           
                              jilqa' d-deċiżjoni tal-Iżvizzera li tissieħeb mat-Taskforce ta' Azzjoni Konġunta kontra ċ-Ċiberkriminalità (J-CAT) tal-Europol f'April 2018, bħala pass proattiv fil-ġlieda tagħha kontra t-theddid internazzjonali taċ-ċiberkriminalità;
                           
                        
                              (aj)
                           
                           
                              jilqa' l-assoċjazzjoni tal-Iżvizzera mal-programm sħiħ ta' Orizzont 2020 u jittama li jkun hemm aktar kooperazzjoni fil-programmi futuri ta' riċerka;
                           
                        
                              (ak)
                           
                           
                              iħeġġeġ lill-Iżvizzera tinvolvi ruħha fin-negozjar tal-assoċjazzjoni tagħha mal-programmi Erasmus;
                           
                        
                              (al)
                           
                           
                              jilqa' l-progress li sar fil-kostruzzjoni tal-konnessjoni ferrovjarja transalpina magħrufa bħala “New Railway Link through the Alps” (Konnessjoni Ferrovjarja Ġdida fl-Alpi), investiment iffinanzjat mill-Iżvizzera li huwa ta' benefiċċju wkoll għall-UE;
                           
                        
            
               
                  2.
               
               
                  Jagħti istruzzjonijiet lill-President tiegħu biex jgħaddi din ir-rakkomandazzjoni lill-Kunsill, lill-Kummissjoni u lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà kif ukoll lill-Assemblea Federali u lill-Kunsill Federali tal-Konfederazzjoni Żvizzera.
               
            
         (1)  ĠU L 1, 3.1.1994, p. 3.
      
         (2)  ĠU L 322, 7.12.2017, p. 3.
      
         (3)  ĠU L 114, 30.4.2002, p. 6.
      
         (4)  ĠU L 124, 20.5.2009, p. 53.
      
         (5)  ĠU L 199, 31.7.2009, p. 24.
      
         (6)  ĠU L 300, 31.12.1972, p. 189.
      
         (7)  ĠU L 114, 30.4.2002, p. 73.
      
         (8)  ĠU L 114, 30.4.2002, p. 91.
      
         (9)  ĠU L 327, 21.12.2018, p. 77.
      
         (10)  ĠU C 316, 22.09.2017, p. 192.
      
         (11)  ĠU C 252, 18.7.2018, p. 164.
      
         (12)  https://www.eda.admin.ch/dam/dea/en/documents/fs/11-FS-Institutionelle-Fragen_en.pdf
      
         (13)  https://www.eda.admin.ch/dam/dea/en/documents/abkommen/InstA-Wichtigste-in-Kuerze_en.pdf
      
         (14)  ĠU L 173, 12.6.2014, p. 349.
      
         (15)  ĠU L 173, 12.6.2014, p. 84.